钦定古今图书集成/明伦汇编/氏族典/第539卷 > 《渭南县志》 > 白孝德
## 钦定古今图书集成/明伦汇编/氏族典/第539卷 > 《渭南县志》 > 白孝德

按《唐书李光弼传》：“白孝德，安西人，事光弼为偏裨。史
思明攻河阳，使骁将刘龙仙挑战，加右足马鬣上嫚
骂光弼。仆固怀恩请行，光弼曰：‘是非大将所宜’。左右
以孝德对。召问所须几兵，对曰：‘愿出五十骑，见可而
进，大军鼓噪，以张吾气’。孝德拥二矛，策马绝河半济，
龙仙易之，孝德跃马前搏，追斩其首以还。后累功至”
北庭行营节度使，徙邠宁。仆固怀恩引吐蕃兵入寇，
孝德击败之。永泰初，吐蕃、回纥围泾阳，郭子仪说回
纥约盟，吐蕃退走，孝德大战赤沙烽，斩获甚众。累封
昌化郡王，历太子少傅。建中元年卒，赠太保。